Familiefar dømt 17 års fengsel for drap på kona
I dommen fra Øvre Romerike Tingrett står det at retten legger til grunn at drapet var overlagt og begått under særdeles skjerpede omstendigheter. Retten mener drapet bar preg av en planlagt og målrettet avstraffelse. Tidligere voldsdømt Mannen var tidligere dømt for vold mot kona, som var 52 år da hun ble drept i deres hjem på Jessheim 19. juni 2013. Han har forklart at han angrep henne med kniv og øks mens hun lå i sengen og sov. Straffen er satt til 17 år, med fradrag for 327 dager i varetekt, samt en erstatning på 250.000 til hver av tiltalte og den dreptes fire barn. Mens tiltalte har innrømmet forsettlig drap, erkjenner han ikke overlagt drap. - Han har erkjent straffeskyld for forsettlig drap gjennom hele saken. Han er imidlertid uenig i anklagen om at drapet var planlagt, og dette punktet vil derfor bli anket, oppgir hans forsvarer Ketil Magnus Berg til VG. - Hvordan opplever han dette? - Min klient er sterkt preget over det han har gjort, og han gir uttrykk for en sterk anger. Han ser den bunnløse sorgen han har påført sin familie, sier Berg. Skal ha tapt ære og respekt Ifølge dommen skal tiltalte ha planlagt drapet på kona over lengre tid. Ekteskapet, mellom de to som begge har pakistansk bakgrunn, skal ha vært turbulent i mange år. Årsaken skal både være økonomiske problemer som gjorde at de risikerte å miste huset, og at tiltalte mistenkte at kona hadde et forhold til en mann i Pakistan. Begge deler skal ha gjort at mannen opplevde tap av ære og respekt, ifølge dommen. Han anklaget henne for utroskap i lengre tid, og både truet henne og brukte vold. De senere årene hadde han psykiske problemer, og fikk behandling for dette, står det i dommen. Kona skal ifølge dommen flere ganger gitt uttrykk for at hun kom til å bli drept. I 2009 ble mannen dømt til fengsel i 90 dager for vold og trusler mot kona høsten 2008. Da dyttet tiltalte kona ned trappen, og fortsatte å dunke hodet hennes mot gulv og vegg, mens han truet med å drepe henne. Bakgrunnen for den voldsepisoden skal ha vært det påståtte forholdet. Fant «bevis» Drapet i fjor fant sted etter at tiltalte ved hjelp av konas datamaskin og kodebrikke, 17. juni fikk tilsendt kontoopplysninger fra hennes bank, der det kommer frem at hun har overført et pengebeløp til en barndomsvenn i Pakistan, står det i dommen. Familiefaren forklarte i retten at han anså dette som bevis for et forhold, og han delte kopier av opplysningen med blant annet svigersønnen og konas bror, etter hennes død. I politiavhør i dagene etter drapet, forklarte mannen at han hadde hatt planer om å drepe kona i noe tid, og vurdert flere metoder. Men i retten gikk tiltalte fra sine tidligere forklaringer om planlegging, og sa det var en impulsiv handling hvor han var preget av blackout og «kaos i hodet». Retten festet ikke lit til dette.
En 55-åring er dømt for å ha tatt livet av kona med øks og kniv mens hun sov. Han er også dømt til å betale erstatning til deres fire barn.